ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Ιουλίου 1993 για την κατάργηση της απόφασης 93/358/ΕΟΚ του Συμβουλίου που επιτρέπει στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ όσον αφορά την ξυλεία κωνοφόρων (Coniferales), εκτός από την ξυλεία της THUJA L., PINUS L. και τα μείγματα με PINUS L., καταγωγής Καναδά

(93/392/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), όπως τροποποιήθηκε τελευταία από την οδηγία 93/19/ΕΟΚ (2), και ιδίως το άρθρο 15 παράγραφος 3,

την οδηγία 93/358/ΕΟΚ του Συμβουλίου της 26ης Μαΐου 1993 που επιτρέπει στα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά την ξυλεία κωνοφόρων (Coniferales) εκτός από την ξυλεία της THUJA L., PINUS L. και τα μείγματα με PINUS L., καταγωγής Καναδά (3), και ιδίως το άρθρο 3 δεύτερη φράση,

Εκτιμώντας:

ότι, με την οδηγία 93/358/ΕΟΚ, επετράπη στα κράτη μέλη να προβλέπουν, υπό ορισμένους όρους, παρεκκλίσεις από ορισμένους γενικούς κανόνες της οδηγίας 77/93/ΕΟΚ όσον αφορά την ξυλεία κωνοφόρων πλην της ξυλείας της THUJA L., PINUS L. και τα μείγματα με PINUS L., καταγωγής Καναδά-

ότι, από τους όρους που πρέπει να τηρηθούν, συνεπάγεται ότι η ξυλεία πρέπει να έχει πλήρως αποφλοιωθεί, να μην περιλαμβάνει καμία οπή σκωλήκων και να συνοδεύεται από τυποποιημένο "πιστοποιητικό αποφλοίωσης και ελέγχου για οπές σκωληκίασης" που πιστοποιεί τη συμφωνία της ξυλείας με τους απαιτούμενους κανόνες-

ότι το Ηνωμένο Βασίλειο πληροφόρησε την Επιτροπή, στις 17 Ιουνίου 1993, για δύο περιπτώσεις προσφάτου διαπιστώσεως σκωλήκων του είδους MONOCHAMUS (μη Ευρωπαϊκό) επί δύο παραδόσεων ξυλείας πικέας αφενός και μείγματος πικέας, πεύκου και ελάτης αφετέρου, αμφοτέρων καταγωγής Quebec (Καναδάς)- ότι, αν και οι δύο παραδόσεις συνοδεύονταν από το προαναφερθέν πιστοποιητικό, περιείχαν πακέτα και σανίδες στα οποία υπήρχαν οπές σκωλήκων, η μία δε εξ αυτών περιείχε ξυλεία πλημμελώς αποφλοιωμένη-

ότι είναι συνεπώς δυνατόν ν' αποφανθεί κανείς ότι δεν είχαν τηρηθεί οι όροι της άδειας-

ότι, σύμφωνα με τις διατάξεις της αποφάσεως που παρέχει την άδεια, η τελευταία πρέπει ν' ανακληθεί πριν από την ημερομηνία της κανονικής λήξεως-

ότι πρέπει, εντούτοις, να επιτραπεί η είσοδος στην Κοινότητα αποστολών που είχαν αποσταλεί κατά τη στιγμή ενάρξεως ισχύος της παρούσας απόφασης, υπό τον όρο ότι θα διενεργηθεί σχολαστική εξέταση κατά την έννοια του άρθρου 12 της οδηγίας 77/93/ΕΟΚ και ότι από τον έλεγχο αυτό θα διαπιστωθεί η συμφωνία με τους όρους της άδειας-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Ανακαλείται η άδεια που παρέχεται στο άρθρο 1 της απόφασης 93/358/ΕΟΚ.

2. Τα κράτη μέλη μπορούν, ωστόσο, να χρησιμοποιήσουν την άδεια όσον αφορά τις αποστολές που δεν φορτώθηκαν μετά την ημερομηνία ανακοινώσεως της παρούσας απόφασης και φθάνουν πριν από τις 15 Αυγούστου 1993 στον τόπο προορισμού της Κοινότητας που ορίζεται από τα κράτη μέλη, υπό τον όρο ότι σε κάθε αποστολή διενεργείται σχολαστικός έλεγχος κατά την έννοια του άρθρου 12 της οδηγίας 77/93/ΕΟΚ, με τη συνδρομή των εμπειρογνωμόνων που αναφέρονται στο άρθρο 19α της εν λόγω οδηγίας και σύμφωνα με τη διακασία που καθορίζεται σ' αυτό και ότι από την εξέταση αυτή διαπιστώνεται η πλήρης συμφωνία με τους όρους χορηγήσεως της αδείας.

3. Οι τόποι προορισμού που αναφέρονται στην παράγραφο 2 ανακοινώνονται στην Επιτροπή και σε άλλα κράτη μέλη.

Άρθρο 2

Η παρούσα απόφαση απευθύνται στα κράτη μέλη.

Βρυξέλλες, 9 Ιουλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 96 της 22. 4. 1993, σ. 33.

(3) ΕΕ αριθ. L 148 της 19. 6. 1993, σ. 37.